《归去来辞》
宋代·陈普

归去来兮，吾生复何之。
故园三径在，桃李不成蹊。
台榭荒凉已无忧，阶除寂寞人已希。
胡飘飘而不返，将役役以奚为。
丈夫不自量，处世宁堪悲。
省一朝之若是，悟百年之已非。
饭山曾是饿唐甫，首阳曾是饿夷齐。
名重天下何足比，利重天下何足奇。
觉利名之不昧，知贫贱而勿悲。
归去来兮归去来，长安纵好休徘徊。
足巾屏之行李，拂藜杖之尘埃。
杜宇知我意，声声苦相催。
故园行乐处，满地生苍苔。
归去来兮，闽山之巅。
山奇水秀，可以忘年。
水渺茫而法白，山排闼以争前。
昔年桃李，依旧成阡。
石径萦纡而藤萝耸茂，茅茨幽迥而松菊争妍。
盘餐三百口，食足二顷田。
吟且咏，乐且禅。
饱而嬉，困而眠。
心坦坦，腹平平。
正是故园行乐处，谁知此乐乐悠然。
东风起兮百草芊，缘杨飞絮杏花鲜。
蝶翅乱，鸟声喧。
翠欲黛，红欲燃。
归去故园行乐处，几阵南风入舜弦。
西风至兮鸿雁来，万物萧条景物猜。
虫声切，猿啸哀。
梧桐败，菊花开。
归去故园行乐处，清风明月好安排。
霜风凛凛雪花飞，村落无人猿夜啼。
泉酒冽，溪鱼肥。
燃兽炭，拨蹲鸱。
归去故园行乐处，竹外梅花三两枝。
红日三竿渔父去，云迷四野牧童归。
朝暮之情何已矣，四时之景已如斯。
已矣乎曷之，予知归去兮。
松菊候门而南山耸媚，花鸟欣迎而北岭喧呼。
悔知非之既晚，乐成赋以归欤。

作者简介：陈普（公元一二四四年至一三一五年）生于宋理宗淳祐四年，卒于元仁宗延祐二年，年七十二岁。居石堂山。入元，隐居教授，从学者数百人。三辟为本省教授，不起。当聘主云庄书院。晚居莆中，造就益众。普著述有石堂遗稿四卷，《四库总目》行于世。